CELEX: 32012D0692
Language: el
Date: 2012-11-06 00:00:00
Title: 2012/692/ΕΕ: Εκτελεστική απόφαση της Επιτροπής, της 6ης Νοεμβρίου 2012 , για την τροποποίηση των παραρτημάτων της απόφασης 2006/766/ΕΚ για την κατάρτιση των καταλόγων τρίτων χωρών και εδαφών από τα οποία επιτρέπονται οι εισαγωγές δίθυρων μαλακίων, εχινοδέρμων, χιτωνόζωων, θαλάσσιων γαστερόποδων και αλιευτικών προϊόντων που προορίζονται για κατανάλωση από τον άνθρωπο [κοινοποιηθείσα υπό τον αριθμό C(2012) 7696]  Κείμενο που παρουσιάζει ενδιαφέρον για τον ΕΟΧ

8.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 308/25
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 6ης Νοεμβρίου 2012
   για την τροποποίηση των παραρτημάτων της απόφασης 2006/766/ΕΚ για την κατάρτιση των καταλόγων τρίτων χωρών και εδαφών από τα οποία επιτρέπονται οι εισαγωγές δίθυρων μαλακίων, εχινοδέρμων, χιτωνόζωων, θαλάσσιων γαστερόποδων και αλιευτικών προϊόντων που προορίζονται για κατανάλωση από τον άνθρωπο
   [κοινοποιηθείσα υπό τον αριθμό C(2012) 7696]
   (Κείμενο που παρουσιάζει ενδιαφέρον για τον ΕΟΧ)
   (2012/692/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (1), και ιδίως το άρθρο 11 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 854/2004 ορίζει ότι τα προϊόντα ζωικής προέλευσης πρέπει να εισάγονται μόνο από τρίτη χώρα ή τμήμα τρίτης χώρας που περιλαμβάνεται σε κατάλογο ο οποίος καταρτίζεται σύμφωνα με τον εν λόγω κανονισμό.
            
         
               (2)
            
            
               Ο κανονισμός (ΕΚ) αριθ. 854/2004 ορίζει επίσης ότι, κατά την κατάρτιση και την επικαιροποίηση των εν λόγω καταλόγων, πρέπει να λαμβάνονται υπόψη οι έλεγχοι που διενεργούνται από την Ένωση σε τρίτες χώρες και οι εγγυήσεις που παρέχουν οι αρμόδιες αρχές των τρίτων χωρών όσον αφορά τη συμμόρφωση ή την ισοδυναμία με τη νομοθεσία της Ένωσης περί ζωοτροφών και τροφίμων και τους κανόνες για την υγεία των ζώων, όπως καθορίζονται στον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης με τη νομοθεσία περί ζωοτροφών και τροφίμων και με τους κανόνες για την υγεία και την καλή διαβίωση των ζώων (2).
            
         
               (3)
            
            
               Η απόφαση 2006/766/ΕΚ της Επιτροπής, της 6ης Νοεμβρίου 2006, για την κατάρτιση των καταλόγων τρίτων χωρών και εδαφών από τα οποία επιτρέπονται οι εισαγωγές δίθυρων μαλακίων, εχινοδέρμων, χιτωνόζωων, θαλάσσιων γαστερόποδων και προϊόντων αλιείας (3) περιέχει κατάλογο των τρίτων χωρών οι οποίες πληρούν τα κριτήρια του κανονισμού (ΕΚ) αριθ. 854/2004 και μπορούν, συνεπώς, να εγγυηθούν ότι οι εξαγωγές αυτών των προϊόντων στην Ένωση πληρούν τους υγειονομικούς όρους που προβλέπονται στην ενωσιακή νομοθεσία για την προστασία της υγείας των καταναλωτών. Ειδικότερα, το παράρτημα I της εν λόγω απόφασης ορίζει κατάλογο τρίτων χωρών από τις οποίες επιτρέπονται εισαγωγές δίθυρων μαλακίων, εχινοδέρμων, χιτωνόζωων και θαλάσσιων γαστερόποδων και το παράρτημα II ορίζει κατάλογο τρίτων χωρών και εδαφών από όπου επιτρέπονται οι εισαγωγές προϊόντων αλιείας τα οποία προορίζονται για κατανάλωση από τον άνθρωπο. Οι εν λόγω κατάλογοι προβλέπουν επίσης περιορισμούς όσον αφορά τις εν λόγω εισαγωγές από ορισμένες τρίτες χώρες.
            
         
               (4)
            
            
               Από τις 23 Νοεμβρίου έως τις 2 Δεκεμβρίου του 2010 διενεργήθηκε επιθεώρηση της Επιτροπής στην Κροατία προκειμένου να αξιολογηθούν τα συστήματα ελέγχου που διέπουν την παραγωγή ζώντων δίθυρων μαλακίων που προορίζονται για εξαγωγή στην Ένωση. Διαπιστώθηκαν ορισμένες ελλείψεις, οι οποίες στη συνέχεια διορθώθηκαν. Τα υφιστάμενα επιτόπου συστήματα ελέγχου στην εν λόγω τρίτη χώρα παρέχουν τη στιγμή αυτή επαρκείς εγγυήσεις διασφάλισης ικανοποιητικής προστασίας της υγείας των καταναλωτών όσον αφορά τα δίθυρα μαλάκια που εξάγονται από την Κροατία στην Ένωση. Επομένως, η Κροατία πρέπει να συμπεριληφθεί στον κατάλογο του παραρτήματος I της απόφασης 2006/766/ΕΚ.
            
         
               (5)
            
            
               Από τις 25 έως τις 28 Απριλίου 2012 η Επιτροπή διεξήγαγε επιθεώρηση στο Μπρουνέι προκειμένου να αξιολογήσει το εκεί ισχύον σύστημα ελέγχου που διέπει την παραγωγή των προϊόντων αλιείας τα οποία προορίζονται για εξαγωγή στην Ένωση. Δεν διαπιστώθηκαν, κατά τη διάρκεια της εν λόγω επιθεώρησης, ελλείψεις που να δύνανται να θεωρηθούν ότι έχουν σημαντικές επιπτώσεις στην προστασία της υγείας των καταναλωτών όσον αφορά την παραγωγή προϊόντων υδατοκαλλιέργειας. Το Μπρουνέι θα πρέπει, επομένως, να συμπεριληφθεί στον κατάλογο των τρίτων χωρών του παραρτήματος II της απόφασης 2006/766/ΕΚ, με την ένδειξη ότι επιτρέπεται η εισαγωγή στην Ένωση από την εν λόγω τρίτη χώρα μόνο προϊόντων υδατοκαλλιέργειας.
            
         
               (6)
            
            
               Από τις 8 έως τις 11 Ιουνίου 2009 η Επιτροπή διεξήγαγε επιθεώρηση στο Τόγκο. Διαπιστώθηκε ότι οι επίσημοι έλεγχοι και η πιστοποίηση υγιεινής για την εξαγωγή ζώντων αστακών ήταν ικανοποιητική, αλλά σημειώθηκε η ύπαρξη ελλείψεων στο σύστημα ελέγχου καπνιστών προϊόντων αλιείας που προορίζονται για εξαγωγή στην Ένωση. Λόγω αυτών των ελλείψεων, το Τόγκο συμπεριελήφθη στον κατάλογο του παραρτήματος II της απόφασης 2006/766/ΕΚ, όπως τροποποιήθηκε με την απόφαση 2009/951/ΕΕ της Επιτροπής (4), με την ένδειξη ότι επιτρέπονται οι εισαγωγές μόνο ζώντων αστακών από την εν λόγω τρίτη χώρα προς την Ένωση.
            
         
               (7)
            
            
               Οι ελλείψεις που διαπιστώθηκαν κατά την επίσκεψη επιθεώρησης της Επιτροπής στο Τόγκο διορθώθηκαν στη συνέχεια. Θεσπίστηκαν συστήματα ελέγχου για τη διεξαγωγή μικροβιακών και χημικών αναλύσεων στα καπνιστά προϊόντα αλιείας. Υποβλήθηκαν από την αρμόδια αρχή αναλυτικές εκθέσεις και άλλες πληροφορίες με τις οποίες παρέχονται επαρκείς εγγυήσεις ως προς την ικανοποιητική διασφάλιση της προστασίας της υγείας των καταναλωτών για όλα τα προϊόντα αλιείας που προορίζονται για κατανάλωση από τον άνθρωπο εκτός από τα ζώντα, κατεψυγμένα, βαθιάς ψύξης ή επεξεργασμένα δίθυρα μαλάκια, εχινόδερμα, χιτωνοειδή και θαλάσσια γαστερόποδα που εξάγονται από το Τόγκο στην Ένωση.
            
         
               (8)
            
            
               Ύστερα από εσωτερική μεταρρύθμιση του Βασιλείου των Κάτω Χωρών, η οποία ισχύει από τις 10 Οκτωβρίου 2010, οι Ολλανδικές Αντίλλες έπαυσαν να υπάρχουν ως αυτόνομη χώρα εντός του Βασιλείου. Την ίδια ημερομηνία το Κουρασάο και ο Άγιος Μαρτίνος απέκτησαν καθεστώς αυτόνομων χωρών εντός του Βασιλείου των Κάτω Χωρών, ενώ το Μπονέρ, ο Άγιος Ευστάθιος και το Σάμπα έγιναν ειδικοί δήμοι του ευρωπαϊκού τμήματος του Βασιλείου των Κάτω Χωρών.
            
         
               (9)
            
            
               Το Μπονέρ, ο Άγιος Ευστάθιος και το Σάμπα συνεχίζουν πάντως να συμπεριλαμβάνονται στον κατάλογο των υπερποντίων χωρών και εδαφών του παραρτήματος II της Συνθήκης για τη λειτουργία της Ευρωπαϊκής Ένωσης. Τοιουτοτρόπως αποτελούν υπερπόντιες χώρες και εδάφη όπου εφαρμόζονται οι διατάξεις του τέταρτου μέρους της Συνθήκης.
            
         
               (10)
            
            
               Καθώς πρόκειται για μέρος του ευρωπαϊκού τμήματος του Βασιλείου των Κάτω Χωρών, η εφαρμογή των Συνθηκών στα εν λόγω εδάφη εξασφαλίζεται από τις Κάτω Χώρες και τα καθήκοντα της αρμόδιας αρχής για υγειονομικά θέματα στους εν λόγω ειδικούς δήμους εκτελούνται από τις αρμόδιες αρχές των Κάτω Χωρών. Οι αρμόδιες αρχές των Κάτω Χωρών έχουν υποβάλει στην Επιτροπή τις αναγκαίες πληροφορίες για να αποδείξουν ότι το σύστημα υγειονομικού ελέγχου που υφίσταται στο Μπονέρ, τον Άγιο Ευστάθιο και το Σάμπα παρέχει επαρκείς εγγυήσεις για τη συμμόρφωση με τις απαιτήσεις της Ένωσης. Οι πληροφορίες που παρέχονται δείχνουν επίσης ότι οι εν λόγω αρχές διαθέτουν τις ίδιες νομικές εξουσίες για τη διεξαγωγή ελέγχου με εκείνες που διέθετε η αρμόδια αρχή στις Ολλανδικές Αντίλλες και ότι οι επιχειρήσεις του τομέα τροφίμων υπόκεινται στις ίδιες υποχρεώσεις. Επιπλέον, σύμφωνα με τις πληροφορίες αυτές, οι επίσημοι υγειονομικοί έλεγχοι στους εν λόγω ειδικούς δήμους συνεχίζονται στα ίδια επίπεδα όπως και κατά την περίοδο πριν από τη διάλυση των Ολλανδικών Αντιλλών.
            
         
               (11)
            
            
               Κατά συνέπεια, η απόφαση 2006/766/ΕΚ θα πρέπει να τροποποιηθεί αναλόγως.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2006/766/ΕΚ τροποποιείται ως εξής:
   
               1)
            
            
               Στο παράρτημα I, μεταξύ των στοιχείων που αφορούν τη Γροιλανδία και την Τζαμάικα παρεμβάλλονται τα εξής:
               
                           «HR
                        
                        
                           ΚΡΟΑΤΙΑ
                        
                        
                           Ισχύει μόνον έως ότου η εν λόγω προσχωρούσα χώρα γίνει κράτος μέλος της Ένωσης.»
                        
                     
         
               2)
            
            
               Το παράρτημα II τροποποιείται ως εξής:
               
                           α)
                        
                        
                           μεταξύ των στοιχείων που αφορούν το Μπενίν και τη Βραζιλία παρεμβάλλονται τα εξής:
                           
                                       «BN
                                    
                                    
                                       ΜΠΡΟΥΝΕΪ
                                    
                                    
                                       Αφορά αποκλειστικά τα προϊόντα υδατοκαλλιέργειας.»
                                    
                                 
                     
                           β)
                        
                        
                           μεταξύ των στοιχείων που αφορούν τη Βραζιλία και τις Μπαχάμες παρεμβάλλονται τα εξής:
                           
                                       «BQ
                                    
                                    
                                       ΜΠΟΝΕΡ, ΑΓΙΟΣ ΕΥΣΤΑΘΙΟΣ ΚΑΙ ΣΑΜΠΑ»
                                    
                                    
                                        
                                    
                                 
                     
                           γ)
                        
                        
                           η εγγραφή όσον αφορά το Τόγκο αντικαθίσταται από το ακόλουθο κείμενο:
                           
                                       «TG
                                    
                                    
                                       ΤΟΓΚΟ»
                                    
                                    
                                        
                                    
                                 
                     
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 6 Νοεμβρίου 2012.
      
         
            Για την Επιτροπή
         
         Maroš ŠEFČOVIČ
         
            Αντιπρόεδρος
         
      
   
   
      (1)  ΕΕ L 139 της 30.4.2004, σ. 206.
   
      (2)  ΕΕ L 165 της 30.4.2004, σ. 1.
   
      (3)  ΕΕ L 320 της 18.11.2006, σ. 53.
   
      (4)  ΕΕ L 328 της 15.12.2009, σ. 70.